ג'ניפר הרמוסו

ג'ניפר הרמוסו פואנטס (בספרדית: Jennifer Hermoso Fuentes; נולדה ב-9 במאי 1990), מוכרת כג'ני, היא כדורגלנית ספרדייה, המשחקת בעמדת הקשרית ההתקפית או החלוצה בטיגרס UANL שבליגה המקסיקנית בכדורגל נשים ובנבחרת ספרד. זכתה פעם אחת בליגת האלופות, 7 פעמים באליפות ספרד, 5 פעמים בגביע המלכה הספרדי פעם אחת בגביע הצרפתי ופעם אחת בגביע העולם לנשים. הייתה 5 פעמים מלכת השערים בליגה הספרדית וכבשה הכי הרבה שערים בברצלונה ובנבחרת. בעונת 2020/2021 הייתה מלכת השערים ונבחרה לחלוצת העונה בליגת האלופות של אופ"א.

קריירה
קריירת מועדונים
ממוזער|שמאל|200px|ג'ניפר הרמוסו במדי טירסה בשנת 2013
הרמוסו החלה לשחק כילדה קטרגל וכדורגל בעיקר עם בנים בני גילה ורק בגיל 12 הצטרפה למחלקת הנערות של אתלטיקו מדריד בעידודו של סבה שהוא בעצמו שוער עבר באתלטיקו מדריד.

בגיל 14 ערכה את הופעת הבכורה שלה בקבוצה הבוגרת של אתלטיקו מדריד שהתמודדה באותה שנה במסגרת הליגה הספרדית השנייה. בעונת 2005/2006 הייתה חלק משמעותי בעליית הקבוצה לליגת העל הספרדית.

בשנת 2010 חתמה באלופה הספרדית באותה שנה, ראיו ואיקאנו והובילה אותה לאליפות נוספת. הקבוצה לקחה חלק בשנים אלו גם בליגת האלופות לנשים והודחה פעמיים בשלב שמינית הגמר.

בשנת 2013 חתמה בטירסה מליגת העל השוודית והייתה לה זו הפעם הראשונה ששיחקה בקבוצה מחוץ לספרד וגם ככדורגלנית מקצוענית. הקבוצה סיימה כסגנית האלופה בשוודיה וגם כסגנית בליגת האלופות.

מיד עם סיום העונה בשוודיה בסוף 2013 חתמה בברצלונה ושיחקה בה עד 2017. בתקופה זו לקחה חלק משמעותי מאוד בהצלחת הקבוצה, זכתה איתה בשתי אליפויות ושני גביעי המלכה והוכתרה פעמיים כמלכת השערים בליגה.

בשנת 2017 חתמה לחוזה ל-3 שנים בפריז סן-ז'רמן אך לאחר עונה אחת די מאכזבת מבחינתה עזבה את הקבוצה וחזרה לספרד. בעונה זו זכתה עם קבוצתה בגביע הצרפתי והקבוצה סיימה כסגנית האלופה בצרפת.

בעונת 2018/2019 שיחקה שוב באתלטיקו מדריד ולקחה חלק משמעותי בזכיית הקבוצה בפעם השלישית ברציפות באליפות. גם בעונה זו סיימה כמלכת השערים.

בשנת 2019 חזרה הרמוסו לשחק בברצלונה כשחתמה על חוזה ל-3 שנים. בשתי העונות הראשונות זכתה עם הקבוצה בשני דאבלים והוכתרה פעמיים למלכת השערים כשבעונת 2020/2021 הובילה את הקבוצה לזכייה הראשונה בתולדותיה בליגת האלופות, נבחרה לנבחרת השנה, חלוצת השנה ומלכת השערים במפעל.

ביוני 2022 חתמה במפתיע בקבוצת פצ'וקה מהליגה המקסיקנית.

בינואר 2024 חתמה בטיגרס UNAL המקסיקנית.

בנבחרת
ממוזער|שמאל|130px|ג'ניפר הרמוסו במדי הנבחרת במשחקי הגביע העולמי בשנת 2019
כבר בגיל 17 שיחקה הרמוסו בנבחרת ספרד עד גיל 19 ורשמה בה בסך הכל 4 הופעות.

ב-2012 רשמה את הופעת הבכורה בנבחרת הבוגרת ומשחקת בה באופן קבוע מאז. לקחה חלק באליפויות אירופה בשנים 2013 ו-2017 ואף במשחקי הגביע העולמי ב-2015 ו-2019 כשבאחרון העפילה עם הנבחרת לשמינית הגמר, מה שנחשב להישג הטוב ביותר של נבחרת ספרד עד כה. בפברואר 2021 במשחק מול אזרבייג'ן כבשה 5 שערים שאחד מהם היה שערה ה-41 בנבחרת ובכך הפכה לשיאנית ההבקעות בנבחרת ספרד.

הישגים ותארים
במועדונים
ראיו ואיקאנו
 אליפות ליגת העל הספרדית ב-2010/2011
ברצלונה
 זכייה בליגת האלופות ב-2020/2021
 אליפות ליגת העל הספרדית ב-2013/2014, 2014/2015, 2019/2020, 2020/2021 ו 2021/2022
 אלוף האלופים הספרדי ב-2020, 2022
 גביע המלכה הספרדי ב-2014, 2017, 2020, 2021 ו-2022
אתלטיקו מדריד
 אליפות ליגת העל הספרדית ב-2018/2019
פריז סן-ז'רמן
 הגביע הצרפתי ב-2017/2018

בנבחרת
 גביע העולם - 2023
 גביע קפריסין - 2018
 גביע אלגארבה - 2017

תארים והישגים אישיים
 מלכת השערים בליגה הספרדית בעונות 2015/2016, 2016/2017, 2018/2019, 2019/2020, 2020/2021
 בעונות 2019/2020 ו-2020/2021 נבחרה לנבחרת העונה בליגת האלופות.
 בעונת 2020/2021 נבחרה לחלוצת העונה בליגת האלופות.
 מלכת השערים בליגת האלופות בעונת 2020/2021
 נכון ל-2022 היא השחקנית שהבקיעה הכי הרבה שערים בברצלונה ובנבחרת ספרד.
 בשנת 2021 נבחרה למקום השני בכדור הזהב לנשים (Ballon d'Or).
 בשנת 2021 נבחרה למקום השלישי ככדורגלנית השנה בעולם.
 בשנת 2021 נבחרה למקום השני ככדורגלנית השנה של אופ"א.
 בשנת 2024 נכללה ברשימת טיים 100 מתוך הכרה בפועלה למען זכויות נשים.
 פרס סוקרטס: 2024

קישורים חיצוניים

 הערות שוליים 

קטגוריה:כדורגלניות ספרדיות
קטגוריה:קשריות כדורגל ספרדיות
קטגוריה:חלוצות כדורגל ספרדיות
קטגוריה:כדורגלניות טירסה
קטגוריה:כדורגלניות ברצלונה
קטגוריה:כדורגלניות פריז סן-ז'רמן
קטגוריה:כדורגלניות באולימפיאדת פריז (2024)
קטגוריה:ספרדים שהופיעו ברשימת טיים 100
קטגוריה:ספרדיות שנולדו ב-1990
קטגוריה:ספרדים שנולדו ב-1990